section_heading: Svećeništvo
paragraph_text: Za đakona ga u zagrebačkoj katedrali zaređuje pomoćni zagrebački biskup Dominik Premuš 1. ožujka 1931., a iste godine 29. lipnja nadbiskup Antun Bauer za svećenika. Mladu misu proslavio je u crkvi Majke Božje na Trsatu 5. srpnja. Svećeničku službu započinje u Senju, gdje predaje pri ženskoj stručnoj školi. U svibnju 1932. mlađa sestra mu umire od tuberkuloze. Dva tjedna prije njezine smrti imenovan je duhovnikom Banovinske bolnice na Sušaku, a predaje i vjeronauk u osnovnoj školi u Vežici i ženskoj osnovnoj školi na Sušaku. Dekretom je u ožujku 1935. imenovan duhovnikom Križarskog bratstva. Muchtin je bio vlasnik sušačkog katoličkog tjednika Istina, čijim je urednikom (1938. – 1941.) bio don Josip Blažina. List je bio blizak Hrvatskom katoličkom pokretu. Radi širenja Sušaka, don Adam Muchtin inicira gradnju crkve sv. Terezija od Djeteta Isusa te blagoslivlja temeljni kamen na Uskrsni ponedjeljak 1940. Radovi su dovršeni u rujnu 1942. Po slikaru Carminu Butkoviću – Visintiniu obogaćuje svetište zidnom slikom svete Male Terezije, postavlja harmonij i potiče razvoj zborske i orguljaške djelatnosti. Radi nabave orgulja u vežičkoj crkvi 1964. prodaje dio obiteljske kuće na Trsatu. Orgulje su rad graditelja Jenka prema dispoziciji Albe Vidakovića. Od 1971. do 1983. bio je župnikom župe sv. Jurja na Trsatu.